Psykiater og afhængighedsekspert Henrik Rindom mener, at det er vanvid, at EU ved lov vil forbyde lakridspiber for at forebygge tobaksrygning hos børn og unge.

- Det er fuldstændig til grin. Nu må de holde op, altså. Prøv lige at høre. Hvis du går ud og laver en undersøgelse på det her og spørger, hvad der er den vigtigste faktor for, at unge begynder at ryge, så er det fuldstændig lige som med alkohol. Det er forældrenes brug af rusmidlet, det er forældrenes holdning til rusmidlet, det er vennernes brug af rusmidlet og det er vennernes holdning til rusmidlet, der er de altafgørende faktorer for, om unge begynder med rusmidler. Det er de sociale kredse, vi færdes i, der former vores holdninger, siger Henrik Rindom til Ekstra Bladet.

Han mener ikke, at der er en sammenhæng mellem lakridspiber og tobaksrygning senere i livet.

- Hvor mange ser du i dag, der ryger pibe?, spørger Henrik Rindom.

- Hvordan skulle man, hvis man sidder og spiser en lakridspibe, komme til at tænke, at det kunne være sjov at ryge på en rigtig pibe. Hvor er koblingen?, fortsætter afhængighedseksperten.

- De er gået over stregen. Man overvurderer graden af påvirkning. Vil det sige, at hvis man lavede lakrids udformet som colaflasker, så ville cola-forbruget stryge i vejret, sådan hænger det ikke sammen, siger Henrik Rindom til Ekstra Bladet.

- Har du i dit mangeårige virke nogensinde mødt nogle misbrugere, der er begyndt med lakridspiber?

- Nej, det har jeg ikke, siger Henrik Rindom til Ekstra Bladet.

Han anfægter det videnskabelige grundlag for, at der skulle være en kobling mellem indtagelse af lakridspiber og senere tobaksrygning.

- Hvis det at sælge lakridspiber skulle være med til at få folk til at ryge og øger salget af tobak, hvad er det så for markedsmekanismer, der gør at 47 procent af den danske befolkning mellem 16 og 44 år har prøvet at ryge hash. Der bliver ikke brugt en bøjet femøre på at reklamere for hash, men alligevel har halvdelen af de 16-44-årige prøvet det. Jeg tror, der er mange virksomheder, der ville være lykkelige for at halvdelen af befolkningen brugte deres produkt, uden at de behøvede at gøre reklame for det. Jeg mangler noget dokumentation for, at der er en sammenhæng mellem at spise lakridspiber og senere tobaksrygning, og jeg tror, at man får meget svært ved at påvise en sådan sammenhæng, siger Henrik Rindom.